**Matica slovenská** **aj v rokoch 2014 a ž 2017** napĺňala svoju vnútornú i vonkajšiu činnosť a rozvíjala pôsobenie v členskej základni prostredníctvom svojich organizačných jednotiek (miestnych, záujmových a vedeckých odborov) pod koordinačnou a riadiacou gesciou Členského ústredia MS a jej oblastných stredísk – domov a oblastných pracovísk MS. Právne postavenie ČÚ MS je upravené v hlave X. stanov MS. **V tomto volebnom období sme nadviazali na všetky reformné opatrenia a zmeny, ktoré sa zrealizovali v rokoch 2011, 2012 a 2013.** ČÚ MS okrem iného usmerňovalo činnosť krajských rád a okresných, resp. oblastných rád. Podporovalo a koordinovalo činnosť miestnych odborov, záujmových a vedeckých odborov, ktoré majú nezastupiteľné miesto pri vytváraní podmienok na napĺňanie poslania Matice slovenskej. V rámci oživotvorenia činnosti miestnych odborov sa upriamovala pozornosť na omladzovanie ich riadiacich orgánov a členstva. V spolupráci so záujmovým odborom Mladá Matica a oblastnými strediskami sa naďalej utvárali podmienky na aktívne zapojenie sa žiakov do matičnej činnosti na stredných a základných školách. ČÚ MS v rámci svojich možností úzko kooperuje so zahraničnými odbormi MS a kolektívnymi členmi MS, zabezpečuje aj agendu zakladajúcich a podporujúcich členov.

 **V sieti oblastných stredísk MS** sa zachoval stav počtu pracujúcich oblastných stredísk z predchádzajúceho obdobia. V roku 2014 bol rozhodnutím výboru zrušený D MS Dubnica nad Váhom a zároveň bolo OP MS Prievidza pretransformované na D MS. A začiatkom roka 2016 bol výborom schválené uznesenie o zriadení OP MS v Trenčíne. **V súčasnosti pracuje v MS aktívnych 20 D MS** (Bratislava, Banská Bystrica, Dunajská Streda, Fiľakovo, Galanta, Košice, Komárno, Levice, Liptovský Mikuláš, Lučenec, Michalovce, Prešov, Nitra, Prievidza, Rimavská Sobota, Rožňava, Spišská Nová Ves, Snina, Šurany, Žilina) **a 10 aktívnych OP MS** (Bardejov, Brezno, Holíč, Šamorín, Stropkov, Štúrovo, Trenčín, Veľký Krtíš, Vranov nad Topľou, Zvolen).

 **ČÚ MS v zmysle platných stanov MS registrovalo k 31. 12. 2013, 28 974** členov, tzn. v miestnych, záujmových a vedeckých odboroch, v odboroch Mladej Matice,  individuálnych členov, zakladajúcich a kolektívnych členov. **Pre porovnanie ČÚ MS registrovalo k 30. 9. 2017, 28 227 členov Matice slovenskej, tzn. v miestnych, záujmových, vedeckých odboroch, v odboroch Mladej Matice,  individuálnych členov, zakladajúcich a kolektívnych členov. ČÚ MS eviduje 754 MO MS, z toho 490 aktívnych, 30 aktívnych odborov Mladej Matice, z toho 26 s právnou subjektivitou a 4 bez právnej subjektivity, a 12 ostatných aktívnych záujmových a vedeckých odborov (**Historický, Hudobný, Jazykový, Mladá Matica, Pedagogický, Politologický, Športový, Výtvarný, Národohospodársky, Divadelný, Vlastivedný a Regionalistiky)**. Kolektívnych členov pri MS je 18 a individuálnych členov registrovaných priamo ČÚ MS, ktorí nie sú členmi v žiadnom odbore MS, je 71. Zakladajúcich členov je v súčasnosti 52. Zahraničné MO MS registrujeme 2 s počtom členov 64.**

 **Za volebné obdobie v rokoch 2014–2017** vzniklo 25 MO MS, zrušený bol 1 MO MS. Obnovila sa činnosť u 11 MO MS a z aktívnych do neaktívnych po konzultácii s predsedami týchto odborov a príslušnými riaditeľmi DMS a vedúcimi OP MS, sme preradili 30. Za toto obdobie vzniklo 5 nových OMM s právnou subjektivitou. Z pracujúcich do nepracujúcich sme preradili 10 OMM s právnou subjektivitou a 7 bez právnej subjektivity. Z nepracujúcich do pracujúcich OMM, či to už s právnou alebo bez právnej subjektivity sme nepreradili ani jeden OMM. Čo sa týka ostatných záujmových a vedeckých odborov, v tomto volebnom období vznikol 1 ZO MS, a to Odbor Slovanskej vzájomnosti. Medzi nepracujúce sme však museli preradiť až 7 odborov. Ide o Národopisný, Umelecký, Sclavissimo, Spevácky, Ekonomický, Etiky a vlastenectva a Slovanskej vzájomnosti.

 Na ČÚ MS pracoval nezmenení počet pracovníkov, tak ako to bolo v predchádzajúcom volebnom období, štyria pracovníci, vrátane riaditeľa. V priebehu **rokov 2014 až 2017** ČÚ MS organizačne, administratívne, ale aj fyzicky zabezpečovalo podujatia na pripomenutie si významných výročí a udalostí našej štátnej, národnej i matičnej histórie. Tiež zabezpečovalo agendu **tzv. Ochrany a rozvoja miestnej a regionálnej kultúry, ale aj tzv. Hlavných aktivít. Túto rozsiahlu agendu sme prebrali od Informačného ústredia a Finančno–ekonomického útvaru od polovice roka 2014.** Spracovávala sa celá administratíva súvisiaca so spracovaním žiadosti o dotácie a následne samotné vyúčtovanie realizovaných podujatí príslušnými matičnými subjektmi, ktorí požiadali o pridelenie dotácií z MS. Agenda regionálnej kultúry je síce náročná a zdĺhavá, zaberá nám mnoho času, ale to všetko nás utvrdzuje v tom, že bez odborov a vami organizovaných rôznych podujatí, by MS stratila možno aj svoj význam. **Začiatkom roka 2014 ČÚ MS** realizovalo rozsiahlu tzv. **Komplexnú analýzu DMS a OP MS.** Analýza pozostávala z hodnotenia hospodárskej, ekonomickej a personálnej stránky OS MS spolu s analýzou členskej základne a zrealizovaných podujatí.  Išlo o rozsiahlu úlohu, v rámci ktorej ČÚ MS získalo informácie, ktoré sa stali podkladmi nielen pre niektoré ďalšie oddelenia MS (Finančno-ekonomický útvar a Technicko-investičný útvar MS), ale aj pre samotný výbor či predsedníctvo MS. **ČÚ MS ďalej vypracovalo analýzu výsledkov a priebehu krajských snemov MS 2016,** ktorá obsahuje nielen kvalitatívne, ale aj kvantitatívne porovnania. Správa sa zaoberá analýzou celkovej účasti v roku 2016 v porovnaní so snemami v roku 2012. **V roku 2016 ČÚ MS** spoluorganizovalo s príslušnými krajskými radami a domami MS (v Žiline, v D. Strede, v Prešove, v Banskej Bystrici, v Nitre, v Bratislave, v Prievidzi a v Michalovciach) 8 krajských snemov MS. Krajský snem Žilinského samosprávneho kraja sa uskutočnil 16. 4. 2016 v Martine, Trnavského samosprávneho kraja 30. 4. 2016 v Trnave, Prešovského samosprávneho kraja 14. 5. 2016 v Prešove, Banskobystrického samosprávneho kraja 21. 5. 2016 v Detve, Nitrianskeho samosprávneho kraja 28. 5. 2016 v Nových Zámkoch, Bratislavského samosprávneho kraja 4. 6. 2016 v Bratislave, Trenčianskeho samosprávneho kraja 11. 6. 2016 v Trenčíne a krajský snem Košického samosprávneho kraja 18. 6. 2016 v Michalovciach. **ČÚ MS sa v najväčšej miere spolupodieľalo na celkovej príprave uskutočnených KS MS v roku 2016. Pripravovalo návrh nových štatútov KR MS, návrh volebných a rokovacích poriadkov, prezenčných listín. Vypracovalo dôležité metodické pokyny pre krajské rady, okresné, oblastné rady a oblastné strediská k zabezpečeniu celkovej prípravy a organizácie krajských snemov.** ČÚ MS sa zároveň spolupodieľalo a metodicky a koordinačne zabezpečilo úspešný priebeh Valného zhromaždenia Mladej Matice, ktoré sa uskutočnilo v decembri 2016 v Prešove.

 **ČÚ MS v spolupráci s FEÚ MS a TIÚ MS uskutočnilo v roku 2015 a 2016 plánované kontrolné cesty všetkých pracujúcich oblastných stredísk MS, za účelom zistenia práce, stavu členskej základne v ich pôsobnosti, majetku a účelného použitia finančných prostriedkov našich pracovísk.** Okrem toho predovšetkým riaditeľ ĆÚ MS aj v tomto volebnom období cestoval za matičiarmi po celom SR. Zúčastňoval sa rôznych matičných podujatí a akcií, tiež mnohých zasadnutí okresných a oblastných rád, krajských rád, výročných členských schôdzí a valných zhromaždení odborov. Zoznam konkrétnych absolvovaných služobných ciest predkladáme každoročne vo výročnej správe výboru MS.

 **Okrem administratívno-organizačnej práce plnilo** ČÚ MS úlohu registrácie a evidencie odborov MS. V súčasnosti ČÚ MS vyžaduje od odborov MS zasielanie matričných kníh v elektronickej podobe, **ktorá vyplýva zo skutočnosti, že Matica slovenská už od roku 2015 prešla na digitalizáciu databázy svojej členskej základne, čo umožňuje efektívnu a rýchlu prácu s týmito údajmi**. **Upozorňujem, že každý odbor MS musí každoročne zaktualizovať stav členskej základne a zaslať nám matričnú knihu v digitálnej podobe.** Konštatujem, že ešte stále, nie všetky odbory to realizujú. Nápomocní sú však v tomto smere naši pracovníci v OS MS, ktorí na požiadanie predsedov odborov prepíšu stav členstva do matričnej knihy. Niektoré odbory však napriek tejto zmene zašlú poštou vytlačenú matričnú knihu na ČÚ MS. **Na základe tejto skutočnosti musím zhodnotiť to, že sa nám na základe tejto úlohy pre odbory MS znížil celkový počet matičiarov oproti minulým rokom**. Aj v tomto prípade však treba túto novinku hodnotiť pozitívne, pretože i naša najstaršia ustanovizeň sa musí prispôsobovať novým trendom a požiadavkám, ktoré vyžaduje istý vývoj nielen v SR.

 ČÚ MS v spolupráci s Komisiou pre členské hnutie a mládež spolupracovalo v tomto volebnom období na príprave už spomínaných štatútov krajských rád, podieľali sme sa na príprave minuloročných krajských snemov, navýšení finančných prostriedkov na regionálnu kultúru alebo na zlepšení práce záujmových a vedeckých odborov. Takisto ČÚ MS spolupracovalo s Komisiou pre prípravu stanov a právnych predpisov, kde na svojich zasadnutiach pripravili predbežný návrh novelizácie stanov MS. Okrem toho sme nachystali návrh úpravy štatútu okresných a oblastných rád. Dňa 11. 11. 2015 Krajanské múzeum v spolupráci s ČÚ MS usporiadalo oživotvorujúce zasadnutie najvyššieho poradného orgánu MS v oblasti problematiky zahraničných Slovákov, Rady pre Slovákov žijúcich v zahraničí pri MS. Na tomto rokovaní riaditeľ ČÚ MS riadil volebnú časť zasadnutia a takisto pripravoval návrh štatútu tejto rady.

 Na základe rokovania vedenia MS s predsedom vlády SR vzišla požiadavka **osobitého prístupu a podpory matičných folklórnych kolektívov**. Aby mohli byť tieto kolektívy podporené, bolo nutné v prvom rade analyzovať aktuálny stav. Ak štát vyčlení finančné prostriedky na ich podporu, po spracovaní údajov **budú matičné folklórne kolektívy zaradené do nového pripravovaného systému finančnej podpory folklórnych matičných telies**. V priebehu roka 2017 ČÚ MS takúto analýzu spracovalo.

 ČÚ MS vyzvalo v roku 2016 aj záujmové a vedecké odbory na skvalitnenie svojej práce, na plnenie si povinností v zmysle stanov a predovšetkým na navýšení členskej základne o matičiarov zo všetkých krajov. Je to podstatné, aby v týchto odboroch boli sústredení matičiari z celého Slovenska, inak takéto odbory strácajú svoj význam a ich činnosť sa sústredí len na región a v istých prípadoch len na krajské mesto, čo je nedostačujúce. Aj v týchto prípadoch urobilo ČÚ MS nápravu. **Po tejto výzve** **z 19 registrovaných záujmových a vedeckých odborov MS sa znížil stav aktívnych odborov už len na 12.**

 ČÚ MS, oblastné strediská v spolupráci s miestnymi odbormi a odbormi Mladej Matice roztrúsenými po celom Slovensku sú zárukou napĺňania poslania a programu Matice slovenskej a prinášajú teda našim občanom, nespočetné množstvo národno-kultúrnych aktivít**. Prostredníctvom týchto podujatí si Matica slovenská skoro v každej obci i meste Slovenska pripomína folklórne a národné zvyky a tradície, uctieva si našich dejateľov, pomáha štátnym a obecným orgánom zvyšovať národné povedomie Sloveniek a Slovákov.** Významná pozornosť sa venuje výročiam osobností regionálneho významu s dôrazom na osobnosti a dejateľov literárneho, dramatického, vedeckého i národného života z minulosti aj prítomnosti. Odbory Matice slovenskej si pripomínajú v rámci svojej činnosti rôzne dejinné udalosti našich dejín, zameriavajú sa na osobnosti, ktoré významom i dosahom ovplyvňujú spoločenský a kultúrny život. Aj takýmto spôsobom nahrádzajú osvetovú činnosť na národnom poli, či už samospráv alebo štátnych inštitúcií. Pravé preto si túto nezištnú prácu matičiarov treba nesmierne ceniť. Patrí im za to veľké poďakovanie, pretože tieto podujatia organizujú na úkor svojho voľného času a často za svoje peniaze. Matica slovenská, jej miestne odbory, odbory Mladej Matice a záujmové a vedecké odbory majú preto v našej krajine jedinečné postavenie, čo si však isté média, ale aj niektorí politici neuvedomujú alebo nechcú „vidieť“. **Miestne odbory Matice slovenskej** sú najzákladnejšou organizačnou jednotkou v Matici slovenskej, demokratickým prvkom v matičnom hnutí. Majú nenahraditeľné miesto v činnosti Matice. Činorodosť spolkového hnutia reprezentuje Maticu slovenskú pred verejnosťou po celom Slovensku. Všetky informácie o uskutočnených alebo plánovaných podujatiach si nájdete predovšetkým na našej webovej stránke.